Leasingfirmaerne er ufrivilligt kommet i centrum efter flere voldsomme episoder med vanvidskørsel i de såkaldte muskelbiler, der ifølge politiet ofte føres af bandemedlemmer.

Problemet er, at føreren i mange tilfælde ikke er ejer af bilen; den leases nemlig og står i en anden persons navn, en såkaldt stråmand.

Læs også : Efter ny episode med vanvidskørsel: Minister vil forhindre misbrug af leasede biler

Det gør det svært for politiet at forhindre bandemedlemmer i at skaffe en ny bil, selvom de pågribes for vanvidskørsel.

Vanvidskørsel førte i slutningen af juli til, at en 35-årig politibetjent mistede livet i indre København. Lørdag blev en svensk og en norsk mand ramt af en sort Audi, der kørte over et fodgængerfelt med cirka 100 kilometer i timen.

Indtil nu har leasingfirmaerne forholdt sig tavse, mens politikerne har diskuteret, hvordan vanvidsbilisterne bekæmpes, men nu tager brancheforeningen bladet fra munden og kommer med en appel til regeringen.

Hvem er Finans og Leasing? Finans og Leasing er en brancheforening for finansieringsselskaber, herunder leasingselskaber. Der er 52 medlemmer af foreningen, hvoraf en stor del er danske og udenlandske banker. Medlemmerne omsætter samlet for cirka 185 milliarder kroner om året (fordelt med cirka 45 milliarder indenfor leasing, cirka ti milliarder kroner indenfor forbrugslån, cirka 20 milliarder kroner til billån samt 110 milliarder kroner indenfor faktureringer). Medlemmerne indgår årligt cirka 500.000 forbrugslån, cirka 30.000 leasingaftaler til forbrugere samt cirka 100.000 billån til forbrugere.

- Som brancheforening for leasingselskaber er vi utroligt kede af, hvis vi kommer til at lease biler til bandemedlemmer eller andre organiserede kriminelle. Det vil vi gerne til livs, siger Christian Brandt, der er direktør i brancheforeningen Finans og Leasing.

- Almindelige mennesker kan jo spørge sig selv, om det kan være så svært at undgå at lease biler ud til bandemedlemmer. Man skal først og fremmest forstå, at vi ikke nødvendigvis møder vores kunder ansigt til ansigt. Og vores indtryk er i mange tilfælde, at bandemedlemmer skjuler sig bag stråmænd. Her vil vi gerne have adgang til bedre værktøjer, siger han.

Et af de værktøjer er såkaldt E-Skatdata, der vil give leasingfirmaerne mulighed for at indhente oplysninger om en kundes nuværende økonomiske situation, altså om vedkommende eksempelvis har en arbejdsgiver og får løn.

Det vil i leasingfirmaernes øjne kunne minimere risikoen for, at leasede biler kommer i hænderne på bandemedlemmer.

- Vores formodning er, at stråmænd i mange tilfælde er socialt udsatte personer med dårlig økonomi. Man kan lave falske lønsedler ret effektivt i dag, men det er meget svært at snyde, hvis vi kan kontrollere en falsk lønseddel op imod de indberetninger, arbejdsgiveren foretager i skattesystemet, Christian Brandt.

- Vi kan opdage, hvis der slet ikke er løn eller en arbejdsgiver. Vi vil også kunne se, hvilken gæld, der er til det offentlige. Er der stor gæld, siger det sig selv, at man bør vige tilbage fra at lave en leasingaftale. Det kan være med til at forebygge problemet, siger han.

Brev sendt til Skatteministeriet

Brancheforeningen har også medlemmer, der finansierer billån, og de har i de seneste år haft adgang til deres kunders skatteforhold - med et effektivt resultat til følge.

HVORDAN STRAFFES VANVIDSBILISME? Vanvidsbilister kan blandt andet dømmes for at have overtrådt straffelovens paragraf 252, hvor strafferammen er op til otte år. Her lyder det blandt andet, at man straffes for at udvise grov kådhed, eller at man på andre måder volder nærliggende fare for nogens liv.

- Det har været en guldgrube i forsøget på at komme kriminalitet til livs og undgå at blive svindlet samt foretage en ordentlig kreditvurdering. Derfor er det helt oplagt, at de systemer også skal kunne bruges, når man laver en leasingaftale, siger Christian Brandt.

Brancheforeningen Finans og Leasing henvendte sig i foråret 2018 til daværende skatteminister Karsten Lauritzen (V), der udtrykte stor forståelse for ønsket om adgang til E-Skatdata, men efterfølgende er der ikke sket noget.

Nu har direktør Christian Brandt sendt et åbent brev til den nye skatteminister, Morten Bødskov (S), og erhvervsminister Simon Kollerup (S) og bedt dem om at gå ind i sagen.

Det har ikke været muligt at interviewe skatteministeren, men i en skriftlig kommentar udtaler han:

- Vanvidskørsel hører ikke hjemme nogen steder i Danmark. Derfor vil jeg som skatteminister gerne bidrage til at løse problemet. Det er godt, når leasingselskaberne melder sig på banen, så vi kan få sat en stopper for vanvidskørslen hurtigst muligt. Jeg er meget åben for at se på, hvilke muligheder vi har, men det er ikke nogen simpel sag, udtaler han.